  Виталий Пронин Александра Петровналэн киужъёсызлы уката паймоно, арлыдыз сярысь тодыса. 10-тӥ мае со пусйиз 84 ар тырмонзэ. Та вакытэ со нылыз дорын Сюмсиын улэ. Сюмси черкогуртысь Александра Сивкова туж чебер керттӥське, чильпаське.Александра Сивкова вордскемын Вавож ёросысь Чудӟалуд гуртын. Школае вамыштӥз Быдӟым ож вакытэ: бускель гуртысь, Водӟиысь, школаын 7 классэз йылпумъяз. Быдэ вуэм нылашлы ӵектӥзы Сарапулысь бухгалтеръёсты дасянъя курсъёсын дышетскыны. Шура соглаш кариськиз, озьы одӥг ар ӵоже та курсъёсын тодон-валан люказ. Но соку колхозын уж лачак вал, ваньзэ киын быдэс-тоно, техника ӧвӧл. Озьы со, бухгалтерын кӧня ке ужаса, бӧрысь пудо сюдӥз, турын дасяз, бусыын ужаз. 1961-тӥ арын Александра Петровна пумитаз кузпалзэ — Вуж Бия гуртысь Арсентий Васильевичез. Со Быдӟым оже пыриськемын. Шураен улыны кариськиз Вуж Бияе, кыкназы ик тыршизы колхозын. Огез бӧрсьы мукетыз вордскизы 3 нылъёссы. Трос пудо вордӥзы, муш возизы. — Со вакытэ дӥськутлы ёрмоно вал ук ай, — шуэШурапайлэн Выль Бияын улӥсь шоретӥез Тамара нылыз. — Трос ыж вордӥськом вал, ыж гонлэсь мама милемлы мар но ӧз кертты: пыдвыл, пӧзь, шапка, штани. Паймисько, со быдӟа хозяйствоен кызьы меда киуж но ужаны вуттылӥз. Колхозын кема аръёс ужаса, Шурапай страхованиея агент луиз — вот кытын кулэ луиз бухгалтерлы дышетскемез. Ӟеч тыршемез понна со пусъемын уно данъян грамотаосын. Жаляса верано, Шурапайлэн кузпалыз улонысь кошкемын ни. Нылъёсыз кемалась быземын. Анайзэ ас дораз басьтӥз покчиез Елена нылыз. Пенсие потыса, Шурапайлэн ваньмон дырыз тросгес луиз, киуж дуннее выйиз. Вужмем дӥськутэз кесяса, огезлэсь пӧртэм мукет чебер выж лёгетъёс чильпа, керттӥське. Арлыдызлы уг сётскы Шурапай: чиньыосыз шаплыесь, синъёсыз лэчытэсь. — Вавож черкогуртысь кибашлыослэн юртсы кемалась ӧвӧл конкурс ялӥз вал. Мамамылэсь киужъёссэ отчы келямы. Конкурсэ пыриськисьёс пӧлын со тужгес арлыдоез вал. Тодмоез но, тодмотэмез но кӧня ушъязы сое! Нош ӟеч кыллэсь ма умоез вань? Табере киуж ужаны мылкыдыз уката бурдъяськемын, — шуэ Елена нылыз. Елена НИКИТИНА  